als_Latn dik_Latn sag_Latn
Tiranë, nisin aplikimet për punësim në Itali (Burimi: Lajmi Fundit, www.lajmifundit.com)
Ministri i Punës, Çështjeve Sociale dhe Shanseve të Barabarta, z.Spiro Ksera, dhe Ambasadori Italian në Tiranë, z. Massimo Gaiani, në një konferencë të përbashkët shtypi shpallën çeljen e fazës së dytë të aplikimeve të punëkruesve shqiptarë që dëshirojnë të punësohen në Itali.
Pas suksesit të Projektit të parë, shpallur në mars të këtij viti dhe që përfshinte përzgjedhjen e 255 shtetasve shqiptarë (nga mbi 700 aplikantë) 74 prej të cilëve pas formimit profesional dhe atij të gjuhës në kurset e organizuara nga entet italiane të autorizuara, tashmë janë punësuar në vendin fqinj, Ministritë e Punës së Italisë dhe Shqipërisë vendosën të vazhdojnë bashkëpunimin dhe të rrisin numrin e shtetasve përfitues.
Thirrjet për aplikime bazohen në Memorandumin e Mirëkuptimit, nënshkruar në korrik të vitit të kaluar ndërmjet dy Ministrive të Punës dhe në zbatimin e Marrëveshjes së bashkëpunimit dypalësh në fushën e migracionit për arsye punësimi, të nënshkruar në datën 02 dhjetor 2008.
Ministri Ksera e vlerësoi si arritje çeljen e fazës së dytë dhe si shumë të rëndësishme për punëkrkuesit shqiptarë të interesuar që të përfitojnë nga ofertat e tregut italian të punës.
“Reformat e Qeverisë kanë sjellë rritjen e punësimit dhe uljen e papunësisë veçanërisht muajt e fundit, vuri në dukje Ministri Ksera. Nënshkrimi dhe zbatimi i marrëveshjeve të Punësimit me vende të tjera ndikon në arritjen e objektivit tonë për krijimin e mundësive më të mëdha për punësim të shtetasve shqiptarë si brenda vendit ashtu edhe në vende të tjera. Vetëm dy javë më parë gjatë një vizite zyrtare në Katar negociuam nënshkrimin e një marrëveshje të përbashkët për punësimin e shtetasve shqiptar në këtë vend. Përpjekjet tona do të vazhdojnë edhe me vendet e tjera dhe ne synojmë të nënshkruajmë marrëveshje dhe t’i bëjmë ato eficente, si në rastin e Italisë.”
Ambasadori Gaiani vlerësoi nivelin e lartë të bashkëpunimit me strukturat shqiptare dhe veçanërisht me Minisrinë e Punës për realizmin e projektit të parë ,duke theksuar se të gjithë shtetasit shqiptarë që do të përzgjidhen dhe do të përfitojnë Formim profesional në profesionet e përcaktuara do të ndjekin një kanal preferencial për punësim në Itali. “Kjo është mundësia e vetme për çdo të interesuar për të siguruar një kontratë të pakufizuar punësimi në Itali”, deklaroi Ambasadori.
Në fazën e dytë do të përzgjedhjen 190 persona. Të interesuarit duhet t’i drejtohen Sporteleve të Migracionit pranë Drejtorive Rajonale të Shërbimit Kombëtar të Punësimit në qendrat e tyre të banimit për t’u regjistruar duke filluar nga data 5-24 tetor 2012.
Kriteret e aplikantëve janë mosha 18 vjeç e lart, që nuk janë të dënuar ose në ngarkim të të cilëve nuk janë hapur procedime penale, nuk janë subjekt i një gjendjeje juridike që t’i pengojë lëshimin e vizës italiane për arsye punësimi.
Aplikantët duhet të jenë të interesuar të punojnë në profesione e përcaktuara në Thirrje: punues metalesh; shërbime për ndërmarrjet; sekretari e përgjithshme/tregtare dhe marangozë – montatorë stendash, për të cilat të përzgjedhurit do të marrin formim profesional.
05.10.2012
Burimi: Lajmi Fundit
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn